**Országos Óvoda Program - Alapkőletétel Pápán**

***306 óvodai férőhellyel bővül a Dunántúli Református Egyházkerület***

**Ünnepélyes keretek között tették le november 30-án Pápán az Édenkert Pápai Református Óvoda alapkövét, az intézmény a 2022-23-as nevelési évben kezdi meg munkáját. A Magyarországi Református Egyház Országos Óvoda Programjának köszönhetően összesen 3048 új óvodai férőhely és 354 új munkahely jön létre országszerte. A fejlesztés Magyarország Kormányának 35 milliárd forintos támogatásából valósul meg. A Dunántúli Református Egyházkerület 10 intézményét érinti a fejlesztés.**

Az ünnepélyes alapkőletételi eseményen beszédet mondott Steinbach József, a Dunántúli Református Egyházkerület püspöke, Soltész Miklós egyházi és nemzetiségi kapcsolatokért felelős államtitkár, Márkus Mihály, a Pápai Református Egyházmegye esperese, valamint Áldozó Tamás, Pápa polgármestere, majd a kivitelező cég (Kovácsi-Fal Kft.) ügyvezetőjével, Nagy Szabolccsal közösen elhelyezték az időkapszulát és az óvoda alapkövét.

A jelenleg az Önkormányzat tulajdonában levő épületben működő óvoda egy, a közelben levő új telken felépülő új óvodaépületbe költözik. A fejlesztés során olyan új funkcionális egységeket alakítanak ki, melyek a modern kor intézményes gyermeknevelési feltételeinek maximálisan megfelelnek. Az új épület felépülése után a gyermekvilághoz és a református sajátosságokhoz illeszkedő esztétikus és praktikus környezet várja majd a 106 óvodás gyermeket. Az új épületben 60 nm-es tágas és világos csoportszobákat hoznak létre, külön gyermekmosdókat kap minden csoport, valamint tornaszoba, logopédiai szoba, pszichológusi szoba biztosítja majd a gyermekek zavartalan, tartalmas óvodai életét.

A gyermekek mozgásigényének kielégítésére kiváló lehetőséget biztosít a tornaszobán kívül a gazdag és biztonságos felszereltségű, változatos talajborítású udvar, melyet a nap különböző szakaszaiban használhatnak majd napirendjük szerint a gyermekek. A felsőlégúti betegségek megelőzése érdekében úgy szervezik a pedagógusok az óvodások tevékenységeit, hogy lehetőségük legyen – természetesen itt is felnőttek jelenlétében – igénybe venni a sószobát. Mindemellett az egyéni speciális képességfejlesztésre is lehetőség nyílik a logopédiai fejlesztő, valamint a pszichológusi szobákban.

A Dunántúli Református Egyházkerületben 10 intézményt érint a fejlesztés, amiből 4 új óvoda alapítása, 3 helyszínen a meglévő óvoda helyett új épül és 3 meglévő épület felújításra kerül. A fejlesztésben 719 férőhely érintett, melyből 306 lesz új óvodai férőhely, ezen belül 8 minibölcsőde. Az egyházkerületben 4 településen - Balatonalmádin, Móron, Enyingen, és Nagykanizsán - ahol már tavaly elindult egy csoport az óvodafejlesztést megelőzően nem volt református óvoda. Székesfehérváron szeptembertől már az új kapacitással folytatta működését az óvoda.

Az eseményen készült fotók innen letölthetők és szabadon felhasználhatók:

<https://drive.google.com/drive/folders/173xCv5FLKvmESUN73pjiIuTcEHE5cPT_?usp=sharing>

Részletes információk az Országos Óvoda Program honlapján: <http://www.orszagosovodaprogram.hu/>

**További sajtóinformáció:**
*Trásy Orsolya*
trasy@preport.eu
+36-30/832-66-11